বিজেপি ক্ষমতায় এলে লক্ষ্মীর ভান্ডার বন্ধ হবে: অভিষেক

কলকাতা: মেদিনীপুরে (Midnapore) বিজেপিকে (BJP) একচুল জমি ছাড়া যাবে না—স্পষ্ট ও কড়া বার্তা দিলেন তৃণমূলের (TMC) সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। মেদিনীপুরের সঙ্কল্প সভা থেকে বিজেপি (BJP) ও সিপিএমকে (CPIM) একই বন্ধনীতে রেখে আক্রমণ শানিয়ে তিনি বলেন, “মেদিনীপুরে বিজেপি লিড পাওয়া মানেই সিপিএমকে অক্সিজেন দেওয়া।” দলীয় কর্মীদের উদ্দেশে টার্গেট বেঁধে দিয়ে তাঁর নির্দেশ, “মেদিনীপুর ও ঝাড়গ্রামে মোট ১৯টি আসনে ১৯-০ করে দিতে হবে।”

সভা থেকে অভিষেক অভিযোগ করেন, বিজেপি ক্ষমতায় এলে রাজ্যের জনকল্যাণমূলক প্রকল্প লক্ষ্মীর ভান্ডার বন্ধ করে দেবে। তাঁর কথায়, “বিজেপির সরকার লক্ষ্মীর ভান্ডার বন্ধ করতে চায়।” একই সঙ্গে তিনি বিদ্যাসাগর, রামমোহন রায় ও নেতাজির অবদানের প্রসঙ্গ তুলে বিজেপিকে তীব্র আক্রমণ করেন। অভিষেকের দাবি, বিদ্যাসাগর না থাকলে আজ অনেক বিজেপি নেতা নিজের নাম লিখতেও পারতেন না। সতীদাহ প্রথা রোধে রামমোহনের ভূমিকার উল্লেখ করে তিনি বলেন, “আজ বিজেপি নেতারা তাঁকে ব্রিটিশের দালাল বলেন।”

আরও পড়ুন: অমর্ত্য সেনের শান্তিনিকেতনের বাড়িতে শুরু নির্বাচন কমিশনের শুনানি

সিপিএমের অতীতের সন্ত্রাসের প্রসঙ্গ তুলে অভিষেক বলেন, ছোট আঙারিয়া গণহত্যা মামলায় অভিযুক্ত সিপিএম নেতারাই এখন বিজেপিতে আশ্রয় নিয়েছেন। তাঁর কটাক্ষ, “ওল্ড ওয়াইন ইন আ নিউ বটল।” তাই মেদিনীপুরের কোনও বুথে বিজেপিকে লিড না দেওয়ার শপথ নেওয়ার আহ্বান জানান তিনি।

ভোটার তালিকার বিশেষ নিবিড় সংশোধন (এসআইআর) প্রসঙ্গে বিজেপির বিরুদ্ধে চক্রান্তের অভিযোগ তুলে অভিষেক বলেন, যোগ্য ভোটারদের নাম বাদ দেওয়ার চেষ্টা চলছে। কর্মীদের নির্দেশ দিয়ে তিনি বলেন, ১৬ থেকে ১৯ জানুয়ারির মধ্যে যদি কোনও বিজেপি নেতা ফর্ম-৭ জমা দিতে আসে, তবে শান্তিপূর্ণভাবে প্রতিবাদ জানাতে হবে।

সভা থেকে রাজ্য সরকারের প্রকল্পের কথাও তুলে ধরেন অভিষেক। জানান, আগামী ১৫ দিনের মধ্যে আরও ২০ লক্ষ মানুষকে বাড়ি দেওয়া হবে। ঘাটাল মাস্টার প্ল্যান নিয়েও বিজেপি ও সিপিএমকে আক্রমণ করে তাঁর মন্তব্য, “এই দুই দলই ঘাটালের উন্নয়ন আটকাতে মানুষকে ভুল বোঝাচ্ছে।”