বাজেট ঘোষণার আগেই অ্যাকাউন্টে লক্ষ্মীর ভাণ্ডারের বাড়তি টাকা, বারুইপুরে উদযাপন

কলকাতা: রাজ্যের আসন্ন বাজেটকে (West Bengal State Budget 2026) সামনে রেখে লক্ষ্মীর ভাণ্ডার (Lakshmir Bhandar) প্রকল্পে ভাতা বৃদ্ধির ঘোষণা করেছিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। জানানো হয়, যাঁরা এতদিন ১০০০ টাকা পেতেন, তাঁরা পাবেন ১৫০০ টাকা এবং যাঁরা ১২০০ টাকা পেতেন, তাঁদের ভাতা বাড়িয়ে করা হবে ১৭০০ টাকা।

আজ সকাল থেকেই বিভিন্ন উপভোক্তার ব্যাংক অ্যাকাউন্টে সেই বাড়তি টাকা ঢুকতে শুরু করেছে বলে জানা যাচ্ছে। অনেক মহিলা উপভোক্তা বাড়তি অঙ্ক জমা পড়ার মেসেজ পেয়েছেন।

আরও পড়ুন: সোশ্যাল মিডিয়া প্রেম, রাতের অন্ধকারে সীমান্ত পারের চেষ্টা! ধরল বিএসএফ

এর জেরে দক্ষিণ ২৪ পরগনার বারুইপুরের কল্যাণপুর–খোদার বাজার এলাকায় দেখা যায় উৎসবের আবহ। বহু মহিলা বাড়ি থেকে বেরিয়ে এসে আবির খেলেন, মিষ্টিমুখ করান এবং মুখ্যমন্ত্রীকে শুভেচ্ছা জানান।

উপভোক্তাদের একাংশের দাবি, বাড়তি এই ভাতা সংসারের খরচ সামলাতে বড় সহায়ক হবে। এলাকাজুড়ে আনন্দ ও কৃতজ্ঞতার ছবি ধরা পড়েছে।