লক্ষ্মীর ভাণ্ডার নিয়ে বিরাট ঘোষণা মুখ্যমন্ত্রীর

কলকাতা: ২৬-এর বিধানসভা নির্বাচন (West Bengal Assembly Election 2026) যখন দোরগোড়ায়, তার আগেই বড় রাজনৈতিক বার্তা দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। শুক্রবার নবান্ন (Nabanna) থেকে গত ১৫ বছরে তৃণমূল (TMC) সরকারের উন্নয়নমূলক কাজের বিস্তারিত ‘প্রোগ্রেস রিপোর্ট’ বা কর্মদক্ষতার খতিয়ান প্রকাশ করলেন তিনি। মুখ্যমন্ত্রীর বলেন, “ক্ষমতায় আসার আগে আমরা মানুষের কাছে যে প্রতিশ্রুতি দিয়েছিলাম, সেই কথা কতটা রাখতে পেরেছি, তা জানানো আমাদের নৈতিক দায়িত্ব।”

এই রিপোর্টে ২০১১ থেকে ২০২৫, প্রায় দেড় দশকের প্রশাসনিক কাজের হিসেব বিশদে তুলে ধরা হয়েছে। রাজনৈতিক বিশ্লেষকদের মতে, এটি শুধুই কোনও বার্ষিক রিপোর্ট নয়, বরং ভোটের মুখে সরকারের একটি আনুষ্ঠানিক সাফল্যপত্র। প্রশাসনের তরফে জানানো হয়েছে, গত ১৫ বছরে স্বাস্থ্য, শিক্ষা, গ্রামীণ উন্নয়নসহ একাধিক ক্ষেত্রে বড় পরিবর্তন এনেছে রাজ্য। লক্ষ্মীর ভাণ্ডার, কন্যাশ্রী, কৃষকবন্ধু, ছাত্রছাত্রীদের ক্রেডিট কার্ড—মোট ৯৪টি সামাজিক সুরক্ষা প্রকল্পের উল্লেখ রয়েছে রিপোর্টে।

আরও পড়ুন: আজ থেকে পার্পল লাইনে বাড়ল মেট্রোর সংখ্যা

মুখ্যমন্ত্রী জানান, কেন্দ্র রাজ্যের প্রাপ্য প্রায় ২ লক্ষ কোটি টাকা আটকে রাখলেও রাজ্য সরকার কর্মশ্রী, বাংলার বাড়ি, গ্রামীণ সড়ক যোজনা, ১০০ দিনের কাজ-সহ নানা প্রকল্প অব্যাহত রেখেছে। তাঁর কথায়, “আমরা টানা চার বছর ১০০ দিনের কাজে প্রথম হয়েছি। গ্রামীণ আবাস যোজনায়ও বাংলা শীর্ষে ছিল। তাই বাংলার টাকা বন্ধ করে দিয়েছে কেন্দ্র।”

রাজনৈতিক মহলের মত, ভোটের আগে উন্নয়নের তথ্য তুলে ধরে সরকার একদিকে যেমন নিজের কাজের সারাংশ জনতার সামনে রাখতে চাইছে, তেমনি বিরোধীদের সমালোচনারও জবাব দিচ্ছে এই ‘উন্নয়নের পাঁচালি’।